Høsten 2013

NOR 2380 - NOR 4380 Forfatterskapsstudium

Ibsens forfatterskap med særlig vekt på 1860-tallet

I løpet av tiåret 1860-70 hadde Ibsen sitt store gjennombrudd som forfatter. I begynnelsen av perioden opplevde han å være miskjent som teaterdirektør ved Kristiania Norske Theater, teatret gikk fallitt, og han slet for å berge helsen og familien. Selve diktergjerningen sto på spill. *Kjærlighedens Komedie* utkom i 1862 etter en dramatisk tørkeperiode, og stykket møtte sterk kritikk på grunn av det negative synet på ekteskapet. I dag blir komedien lest og drøftet på nytt, også som en forløper for *Brand* 1866 og *Peer Gynt* 1867. Hans siste nasjonalhistoriske drama*, Kongsemnerne* 1864, ble godt mottatt samtidig som Ibsen forberedte sin utreise til Italia våren 1864, til et langt eksil. I 1860-årene skaper Ibsen grunnlaget for sin posisjon som dramatiker i verdensperspektiv.

Vi skal ta for oss disse verkene som utkom på 1860-tallet og også inkludere hans mindre kjente stykke, *De unges Forbund* 1869. I denne fasen skriver Ibsen viktige *brev* til kritikere og venner. Brevene belyser perioden og diktningen og kan leses som biografisk vinkling. I samme tiåret avslutter han produksjonen av dikt, fra det store episke diktet *Terje Vigen* 1862 og til revideringen av mange dikt som er blitt stående i litteraturen. Hans samling *Digte* fra 1871 blir lest med vekt på utvalgte enkeltdikt.

Emnet vil ta for seg de forskjellige dikteriske sjangrer Ibsen arbeidet med på 60-tallet, belyse verkene estetisk, idemessig, biografisk, bokhistorisk og teaterhistorisk. Vi vil også presentere og drøfte nyere Ibsen-forskning knyttet til disse enkeltverkene.

Astrid Sæther